M. Rehák, poslanec: (2003-06-25):
Výbor Národnej rady Slovenskej republiky pre hospodárstvo, privatizáciu a podnikanie predkladá Národnej rade Slovenskej republiky ako gestorský výbor správu výborov Národnej rady Slovenskej republiky k návrhu výročnej správy o činnosti Fondu národného majetku Slovenskej republiky za rok 2002. Je to tlač 250. Návrh výročnej správy o činnosti Fondu národného majetku Slovenskej republiky za rok 2002 bol predložený na rokovanie Národnej rady Slovenskej republiky na základe § 32 ods. 3 zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Predseda Národnej rady Slovenskej republiky rozhodnutím č. 226 zo 7. mája 2003 pridelil návrh výročnej správy o činnosti Fondu národného majetku Slovenskej republiky za rok 2002 na prerokovanie vo výboroch do 13. júna a v gestorskom výbore do 16. júna 2003, Výboru Národnej rady pre financie, rozpočet a menu a Výboru Národnej rady Slovenskej republiky pre hospodárstvo, privatizáciu a podnikanie. Ako gestorský výbor určil výbor pre hospodárstvo, privatizáciu a podnikanie a zároveň ho poveril vypracovaním spoločnej správy o výsledku prerokovania návrhu vo výboroch a taktiež na predloženie návrhu uznesenia Národnej rady Slovenskej republiky. Gestorskému výboru do začatia jeho rokovania neoznámili poslanci, ktorí nie sú členmi výborov uvedených v rozhodnutí predsedu Národnej rady, svoje stanoviská podľa § 75 ods. 2 rokovacieho poriadku. Výbory, ktorým bola tlač pridelená na prerokovanie, zaujali nasledujúce stanoviská. Výbor Národnej rady pre financie, rozpočet a menu prerokoval návrh 11. júna 2003  a uznesením č. 92 odporučil Národnej rade Slovenskej republiky schváliť návrh, v ktorom sa vykazujú príjmy vo výške 163,752 mld. Sk a výdavky vo výške 162,312 mld. Sk. Výbor Národnej rady pre hospodárstvo, privatizáciu a podnikanie prerokoval predmetný návrh 12. júna 2003 a uznesením č. 120 odporučil Národnej rade Slovenskej republiky návrh schváliť. Pozmeňujúce a doplňujúce návrhy výborov a poslancov v parlamentnej tlači neboli predložené. Gestorský výbor na základe rokovaní výborov Národnej rady, ktorým bol návrh pridelený, odporúča Národnej rade Slovenskej republiky návrh schváliť a prijať návrh uznesenia, ktorý je v prílohe spoločnej správy gestorského výboru. Spoločná správa výborov Národnej rady Slovenskej republiky o výsledku prerokovania návrhu výročnej správy o činnosti Fondu národného majetku Slovenskej republiky za rok 2002 bola schválená uznesením č. 127 z júna roku 2003. Pán predsedajúci, skončil som, otvorte rozpravu. P. Rusko, podpredseda NR SR: Ďakujem pekne. Nech sa páči, pán poslanec, zaujmite miesto pre spravodajcu. Otváram rozpravu, pričom konštatujem, že písomne sa do rozpravy neprihlásil nikto. Dávam možnosť prihlásiť sa do rozpravy ústne. Ďakujem. Konštatujem, že ústne sa neprihlásil nikto. Končím možnosť prihlásenia sa do rozpravy. A keďže sa do rozpravy nikto neprihlásil, vyhlasujem ju za skončenú. Prerušujem rokovanie o tomto bode programu. Ďakujem pánovi poslancovi, ktorý z pozície spravodajcu tento návrh obhajoval. návrh ročnej účtovnej uzávierky Fondu národného majetku Slovenskej republiky za rok 2002 . Návrh ste dostali ako tlač 251 a spoločnú správu výborov máte ako tlač 251a. Prosím prezidenta Prezídia Fondu národného majetku Slovenskej republiky pána Kojdu, aby materiál uviedol. J. Kojda, prezident Prezídia Fondu národného majetku SR: Ďakujem veľmi pekne. Vážený pán predsedajúci, ak dovolíte, uvediem tento materiál podstatne kratším úvodným slovom. Spomeniem len niekoľko čísiel. Celkove Fond národného majetku v minulom roku hospodáril s miernym prebytkom. Hotovostný zostatok na našom účte predstavoval asi 3 mld. korún. Celkové príjmy boli vo výške 182 mld. korún. Z toho viac ako 138 mld. korún bolo použitých v súlade s uzneseniami vlády a je to oproti roku 2001 nárast 8-násobný. Máte v materiáli k dispozícii aj výrok audítora so svojimi prílohami. Ako vidíte, audítorovala nás firma z veľkej, dnes neviem už povedať, či ide o štvorku alebo päťku, Delloite & Touche. V rámci auditu skonštatovala, že účtovníctvo bolo vedené v súlade s právnymi normami a s účtovnými štandardmi. Na druhej strane opäť nám vytýka 3 skutočnosti, ktoré sa každoročne opakujú. Ja by som ich spomenul len veľmi krátko, po prvé, že fond vlastní akcie, s ktorými má obmedzené nakladanie, to znamená, nemôže ich predať, po druhé, že fond v určitej časti svojho portfólia nevykonáva akcionárske práva, vykonávajú ich príslušné rezorty, a po tretie, že fond má súdne spory, resp. privatizované spoločnosti si môžu nárokovať predovšetkým ekologické škody, ktoré môžu dosiahnuť až výšku 25 mld., resp. 30 mld. korún. V tejto časti ale vás môžem ubezpečiť, že sme zatiaľ žiadne náhrady nevyplácali a budeme čakať až to bude potrebné na rozhodnutia súdov. Ďakujem veľmi pekne. P. Rusko, podpredseda NR SR: Ďakujem pekne. Prosím pána poslanca Milana Reháka, aby podal správu o výsledku prerokovania návrhu ročnej účtovnej uzávierky Fondu národného majetku Slovenskej republiky za rok 2002 vo výboroch Národnej rady.